Енрике Лин
Петел

Превод от испански: Александър Муратов, Атанас Далчев, 1968

chitanka.info

Тоз петел дошъл от толкова далеч със свойта песен,

осветен на слънцето от първите лъчи;

този цар, изваян неприятно във прозореца ми

със короната си жива,

нито пита, нито отговаря, вика в Залата банкетна,

сякаш и не съществуват неговите гости, водосточните тръби,

и стои все по-самотен в своя вик.

Вик на камък, вик на древност, вик на нищо,

бори се със моя сън, ала не знае, че се бори;

не поглежда той съпругите си, царевичните зърна,

които

привечер ще го накарат да целува прахоляка.

Само вие като еретик във кладата на своите пера.

Той е исполински рог,

който сам издухва чернотата, в пъкъла когато пада.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.